KOMISIJOS ATASKAITA EUROPOS PARLAMENTUI IR TARYBAI dėl 2007 m. gruodžio 11 d. Europos Parlamento ir Tarybos reglamento (EB) Nr. 1445/2007 dėl bendrųjų pagrindinės informacijos apie perkamosios galios paritetus teikimo ir jų apskaičiavimo bei sklaidos taisyklių nustatymo įgyvendinimo /* COM/2013/0420 final */





KOMISIJOS ATASKAITA EUROPOS PARLAMENTUI IR TARYBAI dėl 2007 m. gruodžio 11 d. Europos Parlamento ir Tarybos reglamento (EB) Nr. 1445/2007 dėl bendrųjų pagrindinės informacijos apie perkamosios galios paritetus teikimo ir jų apskaičiavimo bei sklaidos taisyklių nustatymo įgyvendinimo (Tekstas svarbus EEE) 1. Įžanga Šioje ataskaitoje peržiūrimos 2007 m. gruodžio 11 d. Europos Parlamento ir Tarybos reglamento (EB) Nr. 1445/2007 dėl bendrųjų pagrindinės informacijos apie perkamosios galios paritetus teikimo ir jų apskaičiavimo bei sklaidos taisyklių nustatymo (toliau – reglamentas) nuostatos, kaip reikalaujama reglamento 14 straipsniu. Šioje ataskaitoje apibendrinama reglamento įgyvendinimo padėtis ir įvairūs pokyčiai, įvykę nuo jo priėmimo. Joje siūloma peržiūrėti perkamosios galios paritetų reglamentavimo sistemą, kad būtų atsižvelgta į šiuos pokyčius, o sistema būtų suderinta su Lisabonos sutartimi. 2. Pagrindiniai faktai Perkamosios galios paritetai (toliau – PGP) yra kainų lygio skirtumų įvairiose šalyse rodikliai. Jie rodo, kiek piniginių vienetų įvairiose šalyse kainuoja tam tikras kiekis prekių ir paslaugų. PGP gali būti naudojami kaip valiutų keitimo kursai išlaidoms nacionalinėmis valiutomis konvertuoti į sutartinę bendrą valiutą (perkamosios galios standartą, toliau – PGS); taip pašalinamas įvairių šalių kainų lygio skirtumų poveikis. Jie dažniausiai naudojami: · nacionalinių sąskaitų suvestiniams duomenims konvertuoti į palyginamus apimties suvestinius duomenis. Visų pirma PGP gali būti naudojami skirtingų šalių bendrajam vidaus produktui (BVP) lyginti, kad skaičiai nepriklausytų nuo tų šalių skirtingų kainų lygių; · įvairių šalių santykiniams kainų lygiams analizuoti. Tuo tikslu PGP dalijami iš to meto nominaliojo valiutų keitimo kurso, kad būtų nustatytas kainų lygio indeksas (KLI), iš kurio matyti konkrečios šalies kainų lygis, palyginti su kitomis šalimis. PGP taip pat naudojami svarbioms administracinėms reikmėms. Jie naudojami nustatant tinkamumo finansuoti iš struktūrinių fondų ir Sanglaudos fondo kriterijus. Pagrindinis rodiklis, kuriuo vadovaujamasi nustatant tinkamumą finansuoti iš struktūrinių fondų, yra regioninis BVP vienam gyventojui, defliuotas naudojant PGP, o iš Sanglaudos fondo – bendrosios nacionalinės pajamos, defliuotos naudojant PGP. Tarptautinis valiutos fondas (TVF) naudoja PGP, kad nustatytų savo narių kvotų įmokas. Šalies kvotos įmoka yra finansiniai ištekliai, kuriuos ji, be kita ko, įsipareigojusi suteikti TVF. BVP, defliuoto naudojant PGP, svoris kvotos formulėje yra 20 proc. Eurostatas rengia 37 šalių metinius PGP: 27 ES valstybių narių, trijų Europos laisvosios prekybos asociacijos (ELPA) šalių narių, vienos stojančiosios šalies, keturių šalių kandidačių ir dviejų potencialių šalių kandidačių[1]. PGP rengiami vadovaujantis daugiašaliu principu kartu su dalyvaujančių valstybių nacionalinėmis statistikos institucijomis, Eurostatu ir Ekonominio bendradarbiavimo ir plėtros organizacija (EBPO). Šis procesas vadinamas „PGP programa“. Eurostatas rengia PGP nuo XX a. aštuntojo dešimtmečio, bet tik 2007 m. PGP programai parengtas tvirtas teisinis pagrindas – reglamentas. Juo iš esmės buvo susisteminta tuometinė praktika ir užtikrintas nepertraukiamas pagrindinių duomenų rinkimas, PGP apskaičiavimas ir sklaida. Pagrindinis jo naujas aspektas – sukurta oficiali kokybės kontrolės sistema. Nuo 2007 m. PGP programa pasikeitė. Kai kuriose svarbiose srityse – švietimo, sveikatos priežiūros, energetikos ir statybų – nustatyta arba netrukus bus nustatyta nauja metodika (žr. 4.2 skirsnį). PGP programa glaudžiai susijusi su Eurostato nacionalinių sąskaitų programa, nes ji pagrįsta Europos sąskaitų sistema (ESS). Į 2010 m. priimtą ESS redakciją ir jos įgyvendinimą 2014 m. taip pat bus atsižvelgta PGP programoje. Reglamento 14 straipsniu reikalaujama, kad jo nuostatos būtų peržiūrėtos praėjus penkeriems metams nuo jo įsigaliojimo. Straipsnyje taip pat teigiama: „Prireikus, jis peržiūrimas remiantis Komisijos ataskaita ir pasiūlymu, pateiktais Europos Parlamentui ir Tarybai.“ Šioje ataskaitoje siūloma peržiūrėti reglamentą ir pateikta keletas pasiūlymų šiuo klausimu. 3. Reglamento įgyvendinimas 3.1. Pagrindinių duomenų perdavimas Visos ES valstybės narės ir ELPA šalys visiškai laikosi reglamente nustatytų reikalavimų, susijusių su duomenų perdavimu. Tai apima jų išsamumą, dažnumą, savalaikiškumą ir minimalių kokybės standartų laikymąsi, kaip nustatyta reglamento I priede. Visos stojančios valstybės ir šalys kandidatės (išskyrus Juodkalniją) taip pat jau visiškai laikosi reikalavimų. Juodkalnija ir dvi Vakarų Balkanų šalys, kurios yra potencialios kandidatės, reikalavimų laikosi vidutiniškai arba gerai. Pagrindiniai nustatyti trūkumai šiose šalyse yra susiję su išsamių nacionalinių sąskaitų duomenų teikimu. 3.2. PGP apskaičiavimas ir sklaida Eurostatas kasmet apskaičiuoja ir platina PGP, t. y. daro daugiau nei nustatyta pagal minimalius reglamento reikalavimus. Pirmieji t metų PGP įverčiai skelbiami t+1 metų birželio mėn.; duomenys tikslinami t+1 metų gruodžio mėn., t+2 gruodžio mėn. ir t+3 metų gruodžio mėn. (galutiniai įverčiai). Šie galutiniai PGP duomenys nebetikslinami, kaip nustatyta reglamente. Eurostatas skelbia PGP, kainų lygio indeksus, apimties, tenkančios vienam gyventojui, indeksus ir tam tikrus kitus 60 kategorijų rodiklius. 3.3. Metodinis vadovas Reglamentu reikalaujama, kad Eurostatas parengtų ir tvarkytų metodinį vadovą. Pirmoji Eurostato ir EBPO metodinio perkamosios galios paritetų vadovo redakcija paskelbta 2006 m. pabaigoje. 2012 m. vadovas buvo iš esmės peržiūrėtas ir visapusiškai atnaujintas, kad būtų atsižvelgta į naujausią metodiką. Jį galima rasti Eurostato svetainėje[2]. 3.4. Kokybės kontrolė Reglamentu (7 straipsniu) nustatytas oficialus PGP programos kokybės kontrolės procesas. Visos valstybės pateikė struktūrinį dokumentų rinkinį, susijusį su pagrindinių duomenų šaltiniais ir rinkimo ir teikimo metodais. Į rinkinį įtraukta kiekvieno vartojimo prekių kainų tyrimo ataskaita (plg. reglamento I priedo 5 skyrių) ir šaltinių bei metodų aprašas, kuriame išsamiai aprašoma, kaip buvo įgyvendinamas reglamentas (plg. reglamento I priedo 5.3.1 dalį). Abiejų informacijos rinkinių struktūra nustatyta 2011 m. vasario 28 d. Komisijos reglamente (ES) Nr. 193/2011, kuriuo įgyvendinamos Europos Parlamento ir Tarybos reglamento (EB) Nr. 1445/2007 nuostatos dėl perkamosios galios paritetų kokybės kontrolės sistemos. Būtinybė priimti Komisijos reglamentą nustatyta reglamento 7 straipsnio 4 dalyje. Valstybėms narėms parengus savo aprašus, 2011 m. Eurostatas pradėjo oficialų valstybių narių praktikos vertinimą (plg. reglamento I priedo 5.3.2 dalį). Iki 2012 m. pabaigos apsilankyta ir įvertinta 10 šalių. Vertinimo ataskaitos paskelbtos Eurostato svetainėje. Į šiuos vertinimus įtraukta išsami šalies naudojamų šaltinių bei metodų analizė ir patikrinta jų atitiktis reglamentui ir metodiniam vadovui. 3.5. Finansavimas PGP iš esmės yra tarptautinė statistika; nacionaliniais tikslais ji naudojama nedaug. Todėl reglamento 13 straipsnyje nustatyta, kad valstybės narės gauna iš Komisijos finansinį įnašą. Šis įnašas gali siekti daugiausia 70 proc. tinkamų finansuoti sąnaudų pagal Komisijos dotacijų taisykles. Komisija siūlo tęsti šią finansinę paramą, kuri būtina PGP programos tęstinumui užtikrinti. 4. Pokyčiai priėmus reglamentą 4.1. Tęstinė peržiūra 2010 m. naudojant Eurostato kokybės užtikrinimo sistemą atlikta PGP programos tęstinė peržiūra. Tęstinę peržiūrą sudarė naudotojų apklausa, partnerių (daugiausia nacionalinių statistikos institucijų) apklausa ir Eurostato savęs vertinimas. Galutinės ataskaitos santrauka paskelbta Eurostato svetainėje[3]. Peržiūros dokumente padaryta išvada, kad naudotojai ir partneriai palankiai įvertino paskelbtų PGP kokybę. Dokumente teigiama: „Europos PGP rengiami remiantis PGP reglamentu ir tuo užtikrinamas didelis PGP duomenų suderinamumas. Be to, duomenys renkami naudojant patikimą metodologinį pagrindą ir taikomos įtvirtintos Europos ir tarptautinės apibrėžtys ir nomenklatūros. Darbą pagal PGP programą veiksmingai organizuoja, koordinuoja ir jam vadovauja Eurostatas ir EBPO. Asmenims arba įmonėms tenkanti duomenų teikimo našta yra labai nedidelė. Eurostato ir jo partnerių darbas labai palengvėjo, nes prekių ir paslaugų sąrašams tvarkyti, duomenims įvesti ir tvirtinti naudojamos bendros programinės įrangos priemonės ir taikomi duomenų perdavimo standartai.“ Peržiūros ataskaitoje suformuluotos rekomendacijos, kurių įgyvendinimą prižiūri Eurostatas. 4.2. Ypatingoms sritims skirta nauja metodika Įvairių šalių skirtingų prekių ir paslaugų kainų ir apimčių palyginimo metodika nuolat tobulinama. · 2008 m. Eurostatas nustatė naują švietimo srityje taikomą metodiką. Pagal ją produkcijos apimtis matuojama tiesiogiai, t. y. PGP negrindžiami sąnaudų kainomis (pvz., mokytojų atlyginimais). Šis metodas taikomas nuo 2005 ataskaitinių metų rengiamiems PGP. · 2013 m. sveikatos priežiūros srityje bus nustatyta drauge su EBPO parengta nauja metodika, taikytina nuo 2010 m. ataskaitinių metų. Šis naujas metodas grindžiamas standartinio gydymo rinkinio kvazikainų vertinimu. · Statybos srityje 2010 m. pakeista tyrimo atlikimo procedūra: duomenys renkami dvejus metus ir kartu sumažintas statybos projektų, kurių kainos turi būti nustatytos, skaičius. · Galiausiai energetikos srityje (tiksliau dujų ir elektros suvartojimo srityje) Eurostatas nagrinėja sąveikos su energijos kainų statistika[4] galimybes. Metodika nuolat tobulinama. Tačiau pradėjus taikyti naują metodą, PGP laiko eilutėse atsiranda lūžių, nes duomenys, surinkti prieš įsigaliojant naujam metodui, nėra visiškai palyginami su duomenimis, surinktais po to[5]. Reglamento 9 straipsnio 4 dalyje nustatyta, kad paskelbti galutiniai PGP duomenys paprastai netikslinami. Dėl šio straipsnio Eurostatas negali teikti naudotojams geresnių paslaugų, kurias būtų įmanoma teikti, jeigu naujasis metodas būtų taikomas kuo senesnėms eilutėms. Todėl šioje ataskaitoje siūloma išnagrinėti, ar galima būtų reglamente nustatyti lankstesnę duomenų tikslinimo politiką. Nustatant naują metodiką kiekvienoje srityje reikia pritaikyti reglamento II priede nustatytą pagrindinių kategorijų klasifikavimą. 4.3. Individualaus vartojimo išlaidų pagal paskirtį klasifikatorius (COICOP) Apskaičiuojant PGP namų ūkių vartojimo išlaidos skirstomos į kategorijas, paimtas iš Individualaus vartojimo išlaidų pagal paskirtį klasifikatoriaus (COICOP). Tarptautiniu lygmeniu suderintoje COICOP redakcijoje pateikiamas skirstymas iki keturių skaitmenų, arba klasių, lygmens. Kai kurioms statistikos reikmėms tai nėra pakankamai išsamu, todėl yra skirtingų COICOP redakcijų penkių skaitmenų, arba poklasių, lygmeniu. Europos Sąjungoje parengtos trys penkių skaitmenų COICOP redakcijos: viena skirta namų ūkių biudžetų tyrimams (NŪBT), viena – suderintam vartotojų kainų indeksui (SVKI), ir viena – PGP. Šios trys redakcijos nėra vienodos ir tai daro neigiamą poveikį šių trijų statistikos sričių palyginamumui. COICOP-PGP ir COICOP-SVKI suderinamumas ypač svarbus PGP programai: pagerėtų atliekamo PGP ekstrapoliavimo kokybė, kai tų metų, kuriais buvo atliekamas tyrimas, duomenys, naudojant SVKI, ekstrapoliuojami metams, kuriais tyrimas nebuvo atliekamas. 2010 m. Eurostatas ėmėsi rengti 5 skaitmenų COICOP redakciją, kuri bus naudojama rengiant visą Eurostato statistiką. Šio proceso riba – penkių skaitmenų lygmuo. Pakeitimai keturių skaitmenų lygmeniu turėtų būti aptariami rengiant platesnę peržiūrą kartu su Jungtinių Tautų Statistikos skyriumi, kuris kuruoja COICOP. Penkių skaitmenų lygmens redakcijos rengimo tikslas yra sudaryti pagrindinį klasifikatorių, kuriame būtų apibrėžti poklasiai ir kuris atitiktų PGP programos, SVKI programos ir NŪBT tikslus. Šis procesas buvo užbaigtas 2012 m. Iki 2014–2015 m. klasifikatorius turi būti pradėtas taikyti SVKI, PGP ir NŪBT . Suderinti COICOP-PGP ir COICOP-SVKI turėtų leisti labiau suderinti pagrindinių kategorijų PGP ir jų SVKI ekstrapoliatorius. Dėl to taip pat būtų nuosekliau pateikiami PGP ir SVKI rezultatai ir, gali būti, kad patys rezultatai taptų nuoseklesni. Galiausiai nebereikės rinkti VKI informacijos atskirai pagal COICOP-PGP klasifikatorių, kaip tai daroma šiuo metu, todėl šalims teks mažesnė tyrimo našta. Tam, kad rengiant PGP būtų pradėtas taikyti suderintas penkių skaitmenų COICOP, reikia pritaikyti reglamento II priedo pagrindinių kategorijų klasifikavimą. 4.4. 2010 m. Europos sąskaitų sistema Reglamento 2 straipsnio 2 dalimi užtikrinama, kad PGP programoje vartojamos apibrėžtys visiškai atitiktų 1995 m. Europos sąskaitų sistemoje (1995 m. ESS) vartojamas apibrėžtis[6]. Šiuo metu 1995 m. ESS atnaujinama ir nuo 2014 m. rugsėjo mėn. valstybės narės taikys naują ESS reglamentą (2010 m. ESS). 2010 m. ESS išsaugotas teorinis sistemos, kurią ji pakeis, pagrindas. Nėra radikalių ankstesnės sistemos pakeitimų. Nepaisant to, dėl ilgalaikio turto klasifikavimo pakeitimų taip pat pasikeis bendrojo pagrindinio kapitalo formavimo duomenų klasifikavimas. Šioje srityje svarbiausi pokyčiai – išlaidų moksliniams tyrimams bei technologinei plėtrai ir kovinių ginklų sistemų perklasifikavimas į išlaidas ilgalaikiam turtui, įtrauktinas į kapitalo formavimo duomenis. Anksčiau šios išlaidos laikytos tarpiniu vartojimu. Išplečiant turto ribas, kad jis apimtų išlaidas moksliniams tyrimams bei technologinei plėtrai, išaugs bendrojo pagrindinio kapitalo formavimo lygiai ir BVP. Įtraukiant išlaidas kovinėms ginklų sistemoms išaugs bendrojo pagrindinio kapitalo formavimo lygis ir, kiek mažesniu mastu, BVP lygis, bet dėl to taip pat sumažės kolektyvinių paslaugų lygis, nes jos apskaičiuojamos kaip jų gamybos sąnaudų suma, o tarpinis vartojimas yra viena iš jų kategorijų. Tam, kad moksliniai tyrimai bei technologinė plėtra ir kovinės ginklų sistemos būtų įtrauktos į bendrojo pagrindinio kapitalo formavimą, reikia pritaikyti reglamento II priedo pagrindinių kategorijų klasifikavimą. 4.5. Produktų klasifikatorius pagal veiklos rūšį (CPA) 2008 m. CPA yra naujausia Produktų pagal veiklos rūšį klasifikatorius redakcija. Tai peržiūrėta 2002 m. CPA redakcija, kuri savo ruožtu buvo 1996 m. CPA peržiūrėta redakcija. 1996 m. CPA redakcija naudota rengiant reglamento II priedą, siekiant apibrėžti išlaidų klases pagal bendrojo pagrindinio kapitalo formavimo nuostatas. 2008 m. CPA buvo pradėtas taikyti rengiant valstybių narių nacionalines sąskaitas 2011 m. Todėl reikia peržiūrėti reglamento II priedą, kad PGP klasifikatorius būtų suderintas su nauju 2008 m. CPA. 4.6. Lisabonos sutartis Reglamentą taip pat reikia peržiūrėti, kad būtų atsižvelgta į 2009 m. įsigaliojusią Lisabonos sutartį. Ypač reikia peržiūrėti komiteto procedūros straipsnius (11 ir 12 straipsnius), kad jie atitiktų naujas procedūras. 5. Išvada PGP reglamentu užtikrintas Eurostato skelbiamų PGP patikimumas ir kokybė. Tačiau iš pirmiau apžvelgtų pokyčių, įvykusių nuo reglamento priėmimo 2007 m., matyti, kad jį reikia atnaujinti, kad būtų įtraukta dabartinė praktika ir teisiniai reikalavimai. Todėl 2013 m. Komisija ketina pasiūlyti peržiūrėti PGP reglamentavimo sistemą, kad ji atitiktų Lisabonos sutarties nuostatas ir į ją būtų įtraukti pastarųjų penkerių metų pokyčiai, įskaitant II priede pateikto klasifikatoriaus peržiūrą. [1] Be abejonės, reglamentas taikomas tik valstybėms narėms ir EBPO valstybėms. Likusių valstybių dalyvavimas susijęs su jų stojimu arba galimu pasiruošimu stojimui. [2] Žr. http://epp.eurostat.ec.europa.eu/cache/ITY_OFFPUB/KS-RA-12-023/EN/KS-RA-12-023-EN.PDF. [3] Žr. http://epp.eurostat.ec.europa.eu/portal/page/portal/quality/documents/PPP%20Final%20Report_Executive%20Summary_0.pdf. [4] Naujos metodikos išsamiai aprašytos peržiūrėtame PGP vadove. [5] Todėl Eurostato platinimo duomenų bazėje prie visų kintamųjų, kuriems padarė poveikį pradėta taikyti nauja švietimo duomenų metodika, 2005 m. duomenų pridedama žyma „b“ (eilutės lūžis). [6] 1996 m. birželio 25 d. Tarybos reglamentas (EB) Nr. 2223/96 dėl Europos nacionalinių ir regioninių sąskaitų sistemos Bendrijoje.